Folketing
2006-03-02

Vi går ind for, at fædre tager mere orlov, men det skal være på et frivilligt grundlag, det skal være på det grundlag, at man i familien selv beslutter sig til det. Vi går ikke ind for, at man tvinger, hverken direkte eller indirekte, fædrene til at gøre det. Hvis man gennemfører det her lovforslag, så ville der naturligvis være flere fædre, der tog orlov, for ellers ville det gå ud over den samlede orlovsperiode, men det ville bare have en bivirkning, som er fuldstændig uacceptabel, for det ville være den bivirkning, at man ødelagde valgfriheden for familierne; for de må jo selv bestemme det. Altså, jeg tror i høj grad, det er gruppen af socialistiske partier her i Folketinget, der har svært ved at forstå – ja, jeg har bemærket, at Det Radikale Venstre har samme holdning, men jeg siger også, at det især er gruppen af socialistiske partier – at fordi vi her i Folketinget har et synspunkt, så behøver resten af befolkningen jo ikke have det samme synspunkt.